*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 27ης Απριλίου 1988

για παροχή άδειας στο Βασίλειο της Ισπανίας να επιτρέψει προσωρινά την εμπορία σπόρων βάμβακος που δεν ανταποκρίνονται στις απαιτήσεις της οδηγίας 69/208/ΕΟΚ του Συμβουλίου

(88/278/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 69/208/ΕΟΚ του Συμβουλίου της 30ής Ιουνίου 1969 περί της εμπορίας σπόρων προς σπορά των ελαιούχων και κλωστικών φυτών (1), όπως τροποποιήθηκε τελευταία από την οδηγία 87/480/ΕΟΚ της Επιτροπής (2), και ιδίως το άρθρο 16,

την αίτηση που υποβλήθηκε από το Βασίλειο της Ισπανίας,

Εκτιμώντας:

ότι, στην Ισπανία η παραγωγή σπόρων βάμβακος που ανταποκρίνονται στις απαιτήσεις της προαναφερθείσας οδηγίας ήταν ανεπαρκής το 1987 και, ως εκ τούτου, δεν επαρκεί για τον εφοδιασμό της χώρας αυτής·

ότι είναι αδύνατον να καλυφθούν οι ανάγκες κατά τρόπο ικανοποιητικό με σπόρους προς σπορά που προέρχονται από άλλα κράτη μέλη, ή έστω από τρίτες χώρες, και που να ανταποκρίνονται σε όλους τους όρους που καθορίζονται από την προαναφερθείσα οδηγία·

ότι πρέπει επομένως να παρασχεθεί η άδεια στο Βασίλειο της Ισπανίας, μέχρι τις 31 Μαΐου 1988, να επιτρέψει την εμπορία της κατηγορίας «πιστοποιημένων σπόρων προς σπορά, δεύτερης γενεάς» των προαναφερθέντων ειδών η οποία υπόκειται σε μειωμένες απαιτήσεις·

ότι ενδείκνυται εξάλλου να δοθεί άδεια σε άλλα κράτη μέλη που δύνανται να εφοδιάσουν το Βασίλειο της Ισπανίας με τους εν λόγω σπόρους προς σπορά, οι οποίοι δεν ανταποκρίνονται στις απαιτήσεις της οδηγίας, να επιτρέψουν την εμπορία τέτοιων σπόρων, εφόσον αυτοί προορίζονται αποκλειστικά για το Βασίλειο της Ισπανίας·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Παρέχεται η άδεια στο Βασίλειο της Ισπανίας να επιτρέψει, μέχρι τις 31 Μαΐου 1988, την εμπορία στην επικράτειά της 400 τόνων σπόρων προς σπορά βάμβακος, της κατηγορίας « πιστοποιημένοι σπόροι προς σπορά, δεύτερης γενεάς», που δεν πληρούν τις απαιτήσεις που καθορίζονται στο παράρτημα ΙΙ της οδηγίας 69/208/ΕΟΚ, όσον αφορά την ελάχιστη βλαστική ικανότητα, εφόσον πληρούνται οι ακόλουθες απαιτήσεις:

α) η βλαστητική ικανότητα είναι το 70 % τουλάχιστον του βασικού σπόρου προς σπορά·

β) η επίσημη ετικέτα θα φέρει τις ακόλουθες ενδείξεις:

- «ελάχιστη βλαστητική ικανότητα 70 %»,

- προορίζονται αποκλειστικά για την Ισπανία».

Άρθρο 2

Στα άλλα κράτη μέλη παρέχεται η άδεια να επιτρέψουν, σύμφωνα με τους όρους που προβλέπονται στο άρθρο 1, την εμπορία στην επικράτειά τους 400 κατ' ανώτατο όριο τόνων σπόρων προς σπορά που αναφέρονται στο άρθρο 1, εφόσον αυτοί προορίζονται αποκλειστικά για την Ισπανία. Η επίσημη ετικέτα φέρει τις ενδείξεις που προβλέπονται στο άρθρο 1 στοιχείο β).

Άρθρο 3

Τα κράτη μέλη ανακοινώνουν στην Επιτροπή, πριν από τις 31 Ιουλίου 1988, τις ποσότητες των σπόρων προς σπορά που τέθηκαν στο έδαφός τους, σύμφωνα με την παρούσα απόφαση. Η Επιτροπή πληροφορεί σχετικά τα άλλα κράτη μέλη.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 27 Απριλίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 169 της 10. 7. 1969, σ. 3.

(2) ΕΕ αριθ. L 273 της 26. 9. 1987, σ. 43.